b'\n_START_ARTICLE_\nVelika nagrada Belgije 1934\n_START_SECTION_\nPred dirko\n_START_PARAGRAPH_\nPri\xc4\x8dakovano spektakularna dirka je zaradi umika obeh nem\xc5\xa1kih mo\xc5\xa1tev z dirke, Auto Uniona in Mercedes-Benza, ker je Belgija zahtevala skupno 180.000 \xc5\xa0vicarskih Frankov carine za gorivo na osnovi alkohola, izgubila velik del svojega sijaja, saj je tako \xc5\xa1tartalo le sedem dirka\xc4\x8dev.\n_START_SECTION_\nDirka\n_START_PARAGRAPH_\nTik pred \xc5\xa1tartom dirke je za\xc4\x8delo rahlo de\xc5\xbeevati. Louis Chiron je najbolje \xc5\xa1tartal in po prvem krgu je imel dvosekundno prednost pred Ren\xc3\xa9jem Dreyfusom in Achillom Varzijem. Toda \xc5\xbee kmalu so Bugattijevi dirka\xc4\x8di za\xc5\xa1li v te\xc5\xbeave in eden za drugim zapeljali v bokse na menjavo sve\xc4\x8dk. Tako je vse kazalo na zmagoslavje Scuderie Ferrari, toda kmalu po svojem postanku v boksih je Chiron naredil napako v \xc5\xa1ikani pri ovinku Eau Rouge, zletel s proge in se prevrnil. Na sre\xc4\x8do je pristal v manj\xc5\xa1i strugi, tako da se ni po\xc5\xa1kodoval._NEWLINE_Varzi je po odstopu mo\xc5\xa1tvenega kolega premo\xc4\x8dno vodil, kljub temu pa je postavil rekord proge z 5:47, kar pa je pustilo posledice na njegovem motorju, saj je moral odstopiti \xc5\xbee v naslednjem krogu ravno zaradi eksplozije motorja. Dreyfus in Brivio sta tako le \xc5\xa1e kri\xc5\xbearila do cilja in nepri\xc4\x8dakovano dosegla dvojno zmago Bugattija, tretji pa je bil Raymond Sommer. Nekaj minut po koncu dirke so se tribune nad boksi sesedle in gledalci so padali v bokse.'